Tlačová správa: **O voľné rozhlasové frekvencie má záujem šesť uchádzačov**

*Bratislava, 20. 5. 2015*

V jarnom výberovom konaní je zaradených šesť voľných rozhlasových frekvencií na terestriálne vysielanie. **Prihlásilo sa o ne šesť uchádzačov; štyria aktuálni vysielatelia a dvaja žiadatelia o novú licenciu na vysielanie.**

Rada bude rozhodovať o pridelení frekvencií v Košiciach, Prievidzi (Handlovej), Senci, Spišskej Novej Vsi, Trenčíne a vo Zvolene. Svoje pokrytie by mohli rozšíriť vysielatelia C.S.M. group s. r. o. (Rocková republika), Rádio Bojnice s.r.o. (Rádio Beta), Rádio WOW s.r.o. (RADIO WOW) a RADIO ONE ROCK s.r.o. (Radio One Rock). Novým rozhlasovým vysielateľom sa môže stať jeden zo záujemcov o seneckú frekvenciu - spoločnosť AT MEDIA Slovakia, s.r.o. sa o ňu uchádza s projektom hudobného rádia DANCE FM, spoločnosť Rádio MODUS s.r.o. predstaví projekt plnoformátového Radia Modus.

**Pri rozhodovaní o udelení či zmene licencie Rada posudzuje** predpoklady zachovania plurality informácií a mediálnych obsahov, priehľadnosť vlastníckych vzťahov žiadateľa a priehľadnosť a dôveryhodnosť finančných zdrojov určených na financovanie vysielania. Rada si tiež všíma vyváženosť programovej skladby vzhľadom na existujúcu ponuku programových služieb v lokalite, ktorú bude nové vysielanie pokrývať ako aj prínos žiadateľa vo vzťahu k vysielaniu a výrobe programov vo verejnom záujme. Prihliada aj na skutočnosť, aby žiadateľ nezískal dominantné postavenie na relevantnom trhu a tiež na zabezpečenie primeranej majetkovej účasti slovenských osôb, ak je žiadateľom o licenciu právnická osoba so zahraničnou majetkovou účasťou.

**Verejné vypočutie žiadateľov, ktoré predchádza rozhodnutiu o pridelení frekvencií, sa bude konať v pondelok, 25. mája 2015 od 10:00 hod v sídle Rady pre vysielanie a retransmisiu** (Dobrovičova 8, Bratislava).

 Zoznam všetkých frekvencií a žiadateľov jarného výberového konania:

|  |  |  |  |
| --- | --- | --- | --- |
| **Lokalita** | **Frekvencia** | **Žiadateľ** | **Verejné vypočutie** |
| **[MHz]** |
| Košice | 107,7 | C.S.M. group s. r. o. | 10:00 hod |
| Prievidza (Handlová) | 102,0 | Rádio Bojnice s.r.o. | 11:40 hod |
| Senec | 102,4 | Rádio MODUS s.r.o.AT MEDIA Slovakia, s. r. o. | 11:00 hod10:20 hod |
| Spišská Nová Ves | 103,9 | C.S.M.group s. r. o. | 10:00 hod |
| Trenčín | 106,7 | Rádio WOW s.r.o. | 11:20 hod |
| Zvolen | 98,1 | RADIO ONE ROCK, s.r.o. | 10:40 hod |

Kontakt pre médiá:

Mgr. Lucia Jelčová, PhD.

hovorkyňa

Rada pre vysielanie a retransmisiu

tel.: +421 2 20 90 65 03

mobil: +421 918 696 286

mail: lucia.jelcova@rvr.sk